Document ID: 32010R0822

REGOLAMENT TAL-KUMMISSJONI (UE) Nru 822/2010
tas-17 ta' Settembru 2010
li jemenda r-Regolament (KE) Nru 198/2006 li jimplimenta r-Regolament (KE) Nru 1552/2005 tal-Parlament Ewropew u tal-Kunsill dwar statistika marbuta mat-taħriġ vokazzjonali fl-intrapriżi, fir-rigward tad-dejta li trid tinġabar, ir-rekwiżiti dwar teħid ta' kampjuni, il-preċiżjoni u l-kwalità
(Test b’relevanza għaż-ŻEE)
IL-KUMMISSJONI EWROPEA,
Wara li kkunsidrat it-Trattat dwar il-Funzjonament tal-Unjoni Ewropea,
Wara li kkunsidrat ir-Regolament (KE) Nru 1552/2005 tal-Parlament Ewropew u tal-Kunsill tas-7 ta’ Settembru 2005 dwar l-istatistika marbuta mat-taħriġ vokazzjonali fl-intrapriżi (1), u b'mod partikolari l-Artikoli 7(3), 8(2), 9(4), tiegħu,
Billi:
(1)
Ir-Regolament (KE) Nru 1552/2005 jistabbilixxi qafas komuni għall-produzzjoni tal-istatistika Ewropea dwar it-taħriġ vokazzjonali fl-intrapriżi.
(2)
Ir-Regolament tal-Kummissjoni (KE) Nru 198/2006 tat-3 ta' Frar 2006 li jimplimenta r-Regolament (KE) Nru 1552/2005 tal-Parlament Ewropew u tal-Kunsill dwar statistika marbuta ma' taħriġ vokazzjonali fl-intrapriżi (2) jiddefinixxi d-dejta speċifika li trid tinġabar fir-rigward tal-intrapriżi li joffru taħriġ u dawk li ma joffrux u tal-forom differenti ta' taħriġ vokazzjonali, ir-rekwiżiti dwar teħid ta' kampjuni u l-preċiżjoni, ir-rekwiżiti dwar il-kwalità fir-rigward tad-dejta li trid tinġabar, l-istruttura tar-rapporti dwar il-kwalità.
(3)
Wara d-dħul fis-seħħ tar-Regolament (KE) Nru 1893/2006 tal-Parlament Ewropew u tal-Kunsill tal-20 ta' Diċembru 2006 li jistabbilixxi l-klassifika statistika tal-attivitajiet ekonomiċi NACE Reviżjoni 2 (3), għandhom jiġu adottati l-ispeċifikazzjonijiet fid-dettall tal-kategoriji NACE Rev. 2 u l-klassijiet ta' daqs li fihom jistgħu jinqasmu r-riżultati.
(4)
Il-Kummissjoni għandha tiddefinixxi d-dejta speċifika li trid tinġabar dwar l-intrapriżi li joffru taħriġ u dawk li ma joffrux u dwar il-forom differenti ta’ taħriġ vokazzjonali.
(5)
Għandhom jiġu adottati l-miżuri ta' implimentazzjoni li jikkonċernaw ir-rekwiżiti ta' kwalità għad-dejta li trid tinġabar u tintbagħat għall-istatistika Ewropea dwar it-taħriġ vokazzjonali fl-intrapriżi, l-istruttura tar-rapporti dwar il-kwalità u kull miżura meħtieġa biex tkun evalwata jew imtejba l-kwalità tad-dejta.
(6)
Ir-Regolament (KE) Nru 452/2008 tal-Parlament Ewropew u tal-Kunsill tat-23 ta’ April 2008 dwar il-produzzjoni u l-iżvilupp tal-istatistika dwar l-edukazzjoni u t-tagħlim tul il-ħajja (4) jiddefinixxi strument statistiku ġdid dwar il-parteċipazzjoni tal-adulti fit-tagħlim tul il-ħajja.
(7)
Fid-dawl tat-tagħrif li jrid isir disponibbli permezz tar-Regolament (KE) Nru 452/2008 kif ukoll tal-ħtieġa li tittejjeb il-kwalità tar-riżultati dwar it-taħriġ vokazzjonali fl-intrapriżi u jitnaqqas il-piż statistiku fuq l-intrapriżi, jixraq li jiġu modifikati l-iskema ta' kodifikazzjoni u r-rekwiżiti ta' teħid ta' kampjuni, preċiżjoni u kwalità.
(8)
Ir-Regolament (KE) Nru 198/2006 għalhekk għandu jiġi emendat skont dan.
(9)
Il-miżuri stipulati f’dan ir-Regolament huma skont l-opinjoni tal-Kumitat tas-Sistema tal-Istatistika Ewropea,
ADOTTAT DAN IR-REGOLAMENT:
Artikolu 1
L-Annessi I, II, III u V tar-Regolament (KE) Nru 198/2006 jinbidlu bit-test stabbilit fl-Anness ta' dan ir-Regolament.
Artikolu 2
Dan ir-Regolament għandu jidħol fis-seħħ fl-20 jum wara l-pubblikazzjoni tiegħu f'Il-Ġurnal Uffiċjali tal-Unjoni Ewropea.
Dan ir-Regolament għandu jorbot fl-intier tiegħu u jkun japplika direttament fl-Istati Membri kollha.
Magħmul fi Brussell, is-17 ta’ Settembru 2010.

Labels: 12
4
9
19